b'\n_START_ARTICLE_\nVyturas\n_START_PARAGRAPH_\nVyturas (angl. puttee, puttie; rus. \xd0\xbe\xd0\xb1\xd0\xbc\xd0\xbe\xd1\x82\xd0\xba\xd0\xb0)\xc2\xa0\xe2\x80\x93 audeklo juosta, kuria stand\xc5\xbeiai spirali\xc5\xa1kai apvyniojama koja nuo kulk\xc5\xa1nies iki kelio. Vyturas apsaugo blauzd\xc4\x85 nuo su\xc5\xbeeidim\xc5\xb3, sutvirtina \xc4\x8diurn\xc4\x85, apsaugo pusba\xc4\x8dius (kad vidun nebirt\xc5\xb3 sm\xc4\x97lis ar akmenukai)._NEWLINE_Vyturai b\xc5\xabdavo naudojami vietoj odini\xc5\xb3 ar audeklini\xc5\xb3 getr\xc5\xb3. Vyturai buvo ne vienos \xc5\xa1alies (pvz., JAV, D. Britanijos, Rusijos ir kt.) karini\xc5\xb3 uniform\xc5\xb3 dalis. Vyturus naudojo ne tik p\xc4\x97stininkai, bet ir kavaleristai._NEWLINE_Vyturai b\xc5\xabdavo naudojami d\xc4\x97l pigumo\xc2\xa0\xe2\x80\x93 pusba\xc4\x8diai su vyturais kainavo pigiau, negu pusba\xc4\x8diai su getrais ar auliniai batai. Tod\xc4\x97l getrai uniformoje da\xc5\xbenai atsirasdavo prasid\xc4\x97jus karui ir prireikus aprengti dideles mases mobilizuot\xc5\xb3 kareivi\xc5\xb3._NEWLINE_Carin\xc4\x97s Rusijos armijoje 1915\xe2\x80\x931916\xc2\xa0m. uniforminiai vyturai b\xc5\xabdavo i\xc5\xa1 tankios tvirtos slepiamos spalvos (\xc5\xbeali, chaki, pilki) audeklo. Vytur\xc4\x85 paprastai u\xc5\xbekabindavo u\xc5\xbe specialios pusba\xc4\x8dio kilpos, apvyniodavo blauzd\xc4\x85 ir specialiais rai\xc5\xa1teliais suri\xc5\xa1davo po keliu. Pusba\xc4\x8dius su vyturais naudojo ne tik i\xc5\xa1 atsargos pa\xc5\xa1aukti kareiviai, bet ir dalis kadrini\xc5\xb3 kareivi\xc5\xb3. 1917\xc2\xa0m. Rusijos armijoje pasirod\xc4\x97 angli\xc5\xa1ki rudi batai su garsty\xc4\x8di\xc5\xb3 spalvos vilnoniais vyturais, kuriuos naudojo ir Rusijos pilietinio karo metu.'